**13**

Na podlagi drugega odstavka 204. člena Zakona o urejanju prostora (Uradni list RS, št. 199/21 in 18/23 – ZDU-1O, 78/23 – ZUNPEOVE, 95/23 – ZIUOPZP in 23/24) in 19. člena Statuta Mestne občine Nova Gorica (Uradni list RS, št. 13/12, 18/17 in 18/19) je Mestni svet Mestne občine Nova Gorica na seji dne \_\_\_\_\_\_\_\_\_\_\_\_\_\_ sprejel naslednji

S K L E P

o ugotovitvi, da je gradnja odvodnika v Sočo na nepremičninah parc. št. 435/1 in

 425/5, obe k.o. 2304 – Nova Gorica, nujno potrebna in v javno korist

1.

Izgradnja predvidenega javnega meteornega kanalizacijskega voda »Odvodnik v Sočo« na podlagi projektne dokumentacije DGD – Projektna dokumentacija za pridobitev mnenj in gradbenega dovoljenja, št. projekta 014-36/22, projektanta SPIT gradbeni inženiring, d.o.o., Vojkova cesta 19, Solkan, na nepremičninah parc. št. 435/1, v predvideni površini 322,1 m2 ter parc. št. 425/5, v predvideni površini 14,2 m2, obe k.o. 2304 – Nova Gorica, je nujno potrebna in v javno korist.

2.

Grafična prikaza načrtovane gradnje javnega meteornega kanalizacijskega voda in delov nepremičnin iz 1. točke tega sklepa sta sestavni del tega sklepa.

3.

Ta sklep začne veljati naslednji dan po objavi v Uradnem listu Republike Slovenije.

Številka: 3503-0003/2024

Nova Gorica, dne

 Samo Turel

 ŽUPAN

Številka: 3503-0003/2024-4

Nova Gorica, dne 27. avgusta 2024

O B R A Z L O Ž I T E V

Z Odlokom o Občinskem prostorskem načrtu Mestne občine Nova Gorica (Uradni list RS, št. 13/18 – UPB, 30/18 in 31/20, – v nadaljevanju OPN) je predvidena gradnja »Odvodnika BCs« za odvajanje meteornih voda s severnega dela mesta Nova Gorica v Sočo ter zadrževalnega bazena na Ščednah za zadrževanje dela zalednih voda s pobočja Katarine nad obvoznico (četrti odstavek 19. člena OPN). »Odvodnik BCs« je del »Odvodnika v Sočo«, ki bo zagotavljal odvajanje meteornih voda tako s severnega dela mesta kot tudi z njegovega zahodnega roba. Del predvidenega odvodnika, ki poteka med križiščem Ulice dr. Karla Lavriča z Ulico Gradnikovih brigad ter predvidenim zadrževalnikom na Ščednah, je v grafičnem delu OPN sicer vrisan, vendar se je pri pripravi projektne dokumentacije DGD – Projektna dokumentacija za pridobitev mnenj in gradbenega dovoljenja, št. projekta 014-36/22, naziv objekta »Ukrepi za zagotavljanje poplavne varnosti širšega območja naselja Nova Gorica – odvodnik v Sočo«, projektanta SPIT gradbeni inženiring, d.o.o., Vojkova cesta 19, Solkan, spremenil do te mere, da je gradbeni poseg predviden tudi na nepremičninah, ki jih kanalizacijski vod, predviden z OPN, ne preseka oziroma jih preseka na drugih lokacijah. Prilaga se izsek iz grafičnega dela OPN, iz katerega je razviden predvideni kanalizacijski vod, ki je označen s temno modro črtkano črto, ter risbo gradbene situacije št. 014-36/22-4, iz katere je razviden njegov spremenjen potek, ki je na risbi označen s temno zeleno črto.

Zakon o urejanju prostora (Uradni list RS, št. 199/21 in 18/23 – ZDU-1O, 78/23 – ZUNPEOVE, 95/23 – ZIUOPZP in 23/24, – v nadaljevanju ZUreP-3) v prvem in drugem odstavku 221. člena določa, da se lahko lastninska pravica na nepremičnini začasno ali trajno omeji s služnostjo v javno korist, če je to nujno potrebno za gradnjo omrežij in objektov gospodarske javne infrastrukture ali njihovo nemoteno delovanje. Ustanovitev služnosti lahko predlaga država, občina oziroma izvajalec javne službe. V drugem odstavku 202. člena ZUreP-3 je določeno, da je razlastitev in omejitev ali obremenitev lastninske pravice dopustna le v javno korist, če je za dosego javne koristi nujno potrebna in je javna korist razlastitvenega namena v sorazmerju s posegom v zasebno lastnino. Skladno s prvo alinejo prvega odstavka 204. člena ZUreP-3 se šteje, da je javna korist za razlastitev nepremičnin med drugim izkazana, če so te nepremičnine vključene v OPN in če je ta akt pripravljen tako natančno, da je te nepremičnine mogoče grafično prikazati v katastru nepremičnin. Drugi odstavek istega člena med drugim določa, da se javna korist šteje za izkazano tudi, če občinski svet glede na svojo pristojnost načrtovanja za konkretno nepremičnino sprejme sklep, s katerim ugotovi, da je gradnja objekta na teh nepremičninah nujno potrebna in v javno korist, in če se pri pripravi projektne dokumentacije za gradnjo objektov iz prvega odstavka 203. člena na podlagi prostorskih izvedbenih aktov iz prve alineje prvega odstavka 204. člena izkaže, da je zaradi zagotavljanja funkcionalnih in tehničnih lastnosti objektov potreben poseg tudi na nepremičninah, ki niso zajete v teh prostorskih aktih.

Mestna občina Nova Gorica mora za namene izgradnje predvidenega kanalizacijskega voda pridobiti služnost v javno korist tudi na nepremičninah parc. št. 435/1 in 425/5, obe k.o. 2304 – Nova Gorica, katerih zemljiškoknjižna lastnica je pravna oseba zasebnega prava. Gre za začasne služnosti v korist Direkcije Republike Slovenije za vode kot organa v sestavi Ministrstva za naravne vire in prostor kot investitorke ter trajne služnosti v korist Mestne občine Nova Gorica kot upravljalke. Prilaga se prikaz območij začasne in trajne služnosti na nepremičninah parc. št. 435/1 in 425/5, obe k.o. 2304 – Nova Gorica, na katerem je območje začasne služnosti označeno z zeleno črto, območje trajne služnosti pa s temno modro črto. Lastnici navedenih nepremičnin je bila v sklenitev ponujena pogodba o ustanovitvi služnosti, vendar do njene sklenitve tudi na podlagi dodatnih usklajevanj ni prišlo. Glede na navedeno je potrebno izvesti postopke za pridobitev služnosti v javno korist, ki jih predvideva ZUreP-3.

Nujna potrebnost gradnje dela javnega meteornega kanalizacijskega voda, ki povezuje predviden zadrževalnik na Ščednah z Ulico dr. Karla Lavriča, in dejstvo, da je ta v javno korist, sta izkazani že na podlagi OPN, ki »Odvodnik BCs« in zadrževalnik predvideva zaradi zahtev po izboljšanju poplavne varnosti severnega dela mesta Nova Gorica. Gradnja gospodarske javne infrastrukture zaradi zagotavljanja poplavne varnosti kot razlastitveni namen utemeljuje tudi sorazmernost predvidenega posega v zasebno lastnino.

Nujno potrebnost in javno korist gradnje kanalizacijskega voda po spremenjenem poteku, ki ga predvideva projektna dokumentacija, utemeljuje dejstvo, da se ta potek za razliko od poteka, ki je predviden v OPN, ogiba vseh obstoječih stavb, tudi stavb lastnice nepremičnin, ki so predmet predloženega sklepa, in teče po skrajnih delih večine zemljišč, na katere posega, s čimer se zagotavlja funkcionalne in tehnične prednosti tako z vidika same izgradnje infrastrukture kot tudi z vidika njenega kasnejšega upravljanja in vzdrževanja. Spremenjen potek voda pomeni tudi blažji in s tem bolj sorazmeren ter z vidika porabe javnega denarja cenejši poseg v zasebno lastnino, tako navedene lastnice kot tudi ostalih lastnikov. Zagotavljanje podobno sorazmernih posegov v zasebno lastnino ob gradnji kanalizacijskega voda po poteku, kot je predviden v OPN, bi pomenilo potrebo po tehnično težje izvedljivih, v delih, kjer bi vod potekal pod stavbami, pa celo tehnično vprašljivih rešitvah, kot je vrtanje podzemnih rovov brez izkopa odprtega gradbenega jarka. Tako zgrajen vod bi bilo s funkcionalnega vidika tudi težje vzdrževati ter do njega težje dostopati, njegovo delovanje pa bi lahko imelo tudi določene negativne vplive na okoliške stavbe. Tudi manj sorazmeren poseg v zasebno lastnino, kot je razlastitev in rušitev obstoječih stavb ter gradnja s polaganjem voda v izkopan odprt gradbeni jarek po poteku, kot je predviden v OPN, bi že samo zaradi potrebe po rušenju pomenil tehnično težje izvedljivo gradnjo, ob tem pa ne bi doprinesel nobene tehnične in funkcionalne primerjalne prednosti glede na potek kanalizacijskega voda, kot je predviden s projektno dokumentacijo. Iz vsega navedenega izhaja, da je gradnja javnega meteornega kanalizacijskega voda prav po poteku iz projektne dokumentacije nujno potrebna in v javno korist.

Upoštevaje vse navedeno se Mestnemu svetu Mestne občine Nova Gorica predlaga, da predloženi sklep obravnava in sprejme.

 Samo Turel

 ŽUPAN

Pripravila:

Erik Lasič

Vodja službe za okolje in prostor

in

Tadej Hrovat

Svetovalec za okolje in prostor

Priloge:

* izsek iz grafičnega dela OPN – prikaza območij enot urejanja prostora ter obstoječe in načrtovane javne gospodarske infrastrukture
* risba št. 014-36/22-4, gradbena situacija – kanal »BCs«
* prikaz območij začasne in trajne služnosti na nepremičninah parc. št. 435/1 in 425/5, obe k.o. 2304 – Nova Gorica